Celestinus V was die 191ste pous van die Rooms-Katolieke Kerk vir ses maande in 1294 na 'n sedis vacatio van twee jaar. Pous Celestinus V is gebore as Pietro del Morrone (ook Pietro Angelerio) in 1215 in Isernia, Italië, die seun van Angelo Angelerio en Maria Leone en die elfde van twaalf kinders. Op 5 Julie 1294 volg hy Pous Nicolaas IV op en regeer tot sy aftrede 13 Desember 1294. Hy is die eerste pous wat vrywillig afgetree het, die tweede is Pous Benedictus XVI wat in 2013 afgetree het. Hy word opgevolg deur Pous Bonifatius VIII. Die naam ‘Celestinus’ beteken 'hemelse'. Pous Celestinus V was 'n uitsonderlike pous in die laat dertiende eeu wat veral deur ryk en politiek verstrengelde pouse gekenmerk is. Hy was 'n monnik-kluisenaar en siener. Hy het sterk betoog teen die rykdom en wêreldlike mag van die kerk. Hy word pous op vyf-en-tagtigjarige leeftyd na 'n sedis vacatio van twee jaar. Op 29 Augustus 1294 word hy gekroon in die Sint Maria di Collemaggio-kerk in Aquilla.